સ્થાનિક કર્મશીલો અને એક્સપ્રેસના પત્રકાર પ્રશાંત પાંડે આવી વાત કરે છે ત્યારે ઝારખંડના અધિકારીઓ અને તબીબી સેવાના લાગતાવળગતા માણસો પોતપોતાના ગુનાને છાવરવા માટે સંતોષી કુમારી ભૂખમરાથી નહિ પણ મેલેરિયાથી મૃત્યુ પામ્યાની વાત કરે છે. એક્સપ્રેસના ખબરપત્રી પ્રશાંત પાંડેએ વધુમાં જણાવ્યું છે કે, ઝારખંડના મુખ્યમંત્રી રઘુબાર દાસે સંતોષી કુમારીના કુટુંબને રાહત પેઠે તત્કાલ રૂ.૫૦,૦૦૦/- આપવાનું જણાવ્યું છે અને સમગ્ર પરિસ્થિતિની શોધતપાસ કરવાનું પણ વહીવટદારને જણાવ્યું છે. એટલે દેખીતું છે કે, “દાળમાં કંઈ કાળું હોય”. અહીં પ્રભુ ઈસુએ પોતાના શિષ્યોને કરેલી વાત યાદ કરીએ. “જે કાંઈ ઢાંકેલું છે તે ખુલ્લું થયા વગર રહેવાનું નથી, અને જે કાંઈ ગુપ્ત છે, તે જાહેર થયા વગર રહેવાનું નથી.” રાજકરણીઓ અને નાગરિક અધિકારીઓ પોતાની ફરજ બજાવતા ન હોય, અને પોતાના ગુનાઓને છાવરવા માટે બહાનું શોધતા હોય ત્યારે, શોધતપાસથી સત્યને પારખવા અને ર્દઢ મનોબળથી એને જાહેર જનતાના ધ્યાનમાં લાવવાનો પત્રકારનો ધર્મ છે અને એ જ પડકાર પણ છે.